SKRIFTLIG FORESPØRGSEL E-1554/01

af María Rodríguez Ramos (PSE) til Kommissionen

(28. maj 2001)

Om: Bygning af et kraftvarmeværk i Tordesillas i Spanien

Det multinationale amerikanske selskab ENRON ønsker at opføre et gas- og dieselolie- kraftvarmeværk med en effekt på 800 mw i Tordesillas kommune, der i følge oplysninger fra virksomheden selv hvert år vil sende 2 540 000 t kuldioxid (hovedårsagen til klimaændringer), 2 100 t kvælstoflilte, 191 t svovloxid, 545 t kulilte og andre forurenende stoffer ud i atmosfæren.

Denne plan vedrører en autonom region, der producerer tre gange så megen el-energi, som der forbruges. Produktionen er derfor helt klart overflødig.

Kraftvarmeværket skulle opføres kun 2 km uden for Tordesillas, som har en befolkning på 8 000 indbyggere, og 5 km fra det eneste beskyttede naturområde i provinsen Valladolid - la Reserva Natural de las Riberas de Castronuño - samt kun få kilometer fra de vidtstrakte Ruedo-vinmarker.

Den Europæiske Union forpligtede sig i Kyoto til en nedbringelse af CO2 emissionen på 8 % inden for Unionen i forhold til CO2 emissionen i 1990. Spanien er forpligtet til ikke at overstige bestemte fastsatte grænseværdier i 2010 (1,15 gange emissionerne i 1990); hvis ovennævnte kraftvarmeværk i Tordesillas opføres, vil den årlige CO2 emission ifølge selskabets egne tal nå op på over 2, 6 mio. hvilket vil betyde en stigning på 10 % i forhold til den samlede emission af gas i Castilla y León, og at Spanien vil derfor være ude af stand til at opfylde målsætningerne fra Kyoto.

Påtænker Kommissionen at indføre et effektivt kontrolsystem for at forhindre, at medlemsstaterne giver tilladelse til opførelse af nye anlæg, som gør det umuligt at opfylde målsætningerne fra Kyoto?

Svar afgivet på Kommissionens vegne af af Margot Wallström

(24. juli 2001)

Kommissionen har ingen juridisk myndighed til at pålægge medlemsstaterne en bestemt energiforsyningspolitik. Valget af energikilder hører udelukkende under medlemsstaternes kompetence.

Desuden er Kyoto-protokollen endnu ikke juridisk bindende og kan derfor ikke give noget håndhævelsesmandat.

Medlemsstaterne bestemmer selv, hvordan de vil opfylde de politisk aftalte målsætninger for emissionsformindskelse. Under visse omstændigheder kan nye kraftværker bidrage til reduktion af drivhusgasemissionerne. Det kan f.eks. være tilfældet, når

nye effektive kraftværker, der drives ved hjælp af mindre carbondioxid (CO2)-holdigt brændsel (f.eks. gas), afløser ineffektive kraftværker, som fyres med kul, der har et forholdsvist stort CO2-indhold (den såkaldte brændselsskiftevirkning). Det bør nævnes, at kraftværkerne, ifølge Fællesskabets lovgivning om store fyringsanlæg, som for tiden er til genbehandling, skal opfylde bestemte standarder for emissioner af f.eks. svovl (SO2) og nitrogenoxider (NOX).

For at CO2 og andre drivhusgasemissioner kan være under konstant overvågning i Fællesskabet er Rådets beslutning 1999/296/EF af 26. april 1999 om ændring af beslutning 93/389/EØF om en overvågningsmekanisme for emissionerne af CO2 og andre drivhusgasser i Fællesskabet(1), blevet vedtaget.

Denne beslutning pålægger medlemsstaterne hvert år at aflægge rapport til Kommissionen om deres drivhusgasemissioner og om deres politik og foranstaltninger og at anmode Kommissionen om at vurdere disse oplysninger og udarbejde årlige rapporter over resultaterne af vurderingsprocessen, herunder medlemsstaternes faktiske og planlagte fremskridt.

Kommissionen opfordrer ikke blot medlemsstaterne til at træffe de nødvendige beslutninger og til at gennemføre dertil knyttet politik og foranstaltninger effektivt, så Fællesskabet kan opfylde de vedtagne målsætninger for formindskelse af drivhusgasserne, men er også begyndt at udarbejde forslag til en ny fælles politik og til samordnede foranstaltninger.

Det europæiske klimaændringsprogram (ECCP) har netop fremlagt sin rapport, som kan fås på http://www.europa.eu.int/comm/environment/climat/eccp.htm.

Den vil senere på året blive fulgt af en meddelelse, hvori der fremsættes konkrete forslag til yderligere fælles politik og samordnede foranstaltninger i forbindelse med klimaændringen

(1) EFT L 117 af 5.5.1999.